1988R2868 — RO — 26.03.1997 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

REGULAMENTUL (CEE) NR. 2868/88 AL COMISIEI

din 16 septembrie 1988

privind stabilirea normelor de aplicare a programului de inspecție comună internațională adoptat de Organizația de Pescuit în Atlanticul de Nord-Vest







COMISIA COMUNITĂȚILOR EUROPENE, având în vedere Tratatul de instituire a Comunității Economice Europene, având în vedere Regulamentul (CEE) nr. 1956/88 al Consiliului din 9 iunie 1988 de stabilire a normelor de aplicare a programului de inspecție comună internațională adoptat de către Organizația pentru Pescuit în Atlanticul de Nord-Vest ( 1 ), în special articolul 4, întrucât trebuie stabilite anumite modalități de aplicare a programului de inspecție comună internațională, denumit în cele ce urmează „programul”, și a Regulamentului (CEE) nr. 1956/88, în primul rând în ceea ce privește adoptarea și notificarea planului preliminar de participare a Comunității la program, notificarea și instrumentarea infracțiunilor prezumtive și cooperarea între statele membre și Comisie în acest domeniu; întrucât Comitetul de gestionare a resurselor de pescuit nu și-a dat avizul în termenul acordat de președinte, ADOPTĂ PREZENTUL REGULAMENT:







Articolul 1

În fiecare an, statele membre aduc la cunoștința Comisiei, până cel târziu la data de 1 septembrie, numele inspectorilor și ale navelor de inspecție speciale (termenul se referă la navele de pescuit care transportă inspectori), precum și identitatea elicopterelor pe care intenționează să le afecteze programului în cursul anului calendaristic următor. Pe baza acestor informații, Comisia stabilește, în cooperare cu statele membre, un plan preliminar de participare a Comunității la program în anul calendaristic respectiv, pe care îl comunică secretariatului executiv al NAFO și statelor membre.

Articolul 2

Comisia va proceda la desemnarea autorităților menționate la alineatul (3) din program.

Articolul 3

Inspectorii comunitari afectați programului conform dispozițiilor articolului 2 alineatul (1) din Regulamentul (CEE) nr. 1956/88 aduc la cunoștința Comisiei Comunităților Europene, Bruxelles, telex 24189 FISEU-B, în cursul primei zilei lucrătoare de după data inspecției, detaliile legate de orice infracțiune prezumtivă comisă de nava inspectată. Inspectorii sunt obligați să transmită Comisiei, o dată la zece zile, lista navelor inspectate.

În caz de infracțiune prezumtivă și de diferență între capturile înregistrate și estimarea capturilor de la bord efectuată de inspectorii comunitari, aceștia transmit Comisiei, în cel mai scurt timp, o copie a raportului de inspecție cu documente doveditoare (inclusiv un set de fotografii), după întoarcerea în port a navei de inspecție. În cazul în care nu există nici infracțiune prezumtivă și nici diferență între capturile înregistrate și estimarea capturilor de la bord efectuată de inspectorii comunitari, aceștia transmit Comisiei raportul de inspecție în original, în termen de douăzeci de zile de la întoarcerea în port a navei de inspecție.

Articolul 4

(1) Atunci când o altă parte contractantă îi aduce la cunoștință o infracțiune prezumtivă comisă de o navă comunitară, Comisia informează statul sub pavilionul căruia se află nava, care trebuie să acționeze rapid pentru a primi și examina dovada infracțiunii și pentru a efectua orice anchetă suplimentară necesară în vederea măsurilor ce se impun în legătură cu infracțiunea prezumtivă. În măsura în care este posibil, inspectorul comunitar va urca la bordul navei. Statul sub pavilionul căruia se află nava procedează, dacă este posibil, la inspecția navei după întoarcerea acesteia în port.

Statul sub pavilionul căruia se află nava va permite Comisiei să coopereze pe deplin cu autoritățile competente ale părții contractante care au efectuat inspecția pentru a garanta că dovada infracțiunii prezumtive va fi pregătită și păstrată într-o formă de natură să faciliteze acțiunea administrativă sau judecătorească.

(2) În caz de infracțiune prezumtivă comisă de o navă comunitară, în legătură cu care inspectorul comunitar a întocmit un raport, Comisia informează statul respectiv sub pavilionul căruia se află nava, care trebuie să acționeze rapid pentru a primi și examina dovada și pentru a efectua orice anchetă suplimentară necesară în vederea măsurilor ce se impun în legătură cu infracțiunea prezumtivă, să inspecteze, dacă este posibil, nava după întoarcerea în port și să coopereze pe deplin cu Comisia pentru a garanta că dovada presupusei infracțiuni este pregătită și păstrată într-o formă de natură să faciliteze acțiunea administrativă sau judecătorească.

▼M1

Articolul 4a

(1) Atunci când autoritățile competente ale statului membru sub pavilionul căruia se află nava sunt înștiințate de către un inspector, conform punctului 10 (iii) din anexa la Regulamentul (CEE) nr. 1956/88, în legătură cu o prezumtivă infracțiune gravă vizată la punctul 9 din anexa la respectivul regulament, comisă de o navă de pescuit aflată sub pavilionul său, sau când Comisia primește o asemenea informație, autoritățile competente respective și Comisia se informează reciproc în cel mai scurt timp.

(2) Ca urmare a informației primite în temeiul alineatului (1) și a notificării unei prezumtive infracțiuni grave vizate la punctul 9 din anexa la Regulamentul (CEE) nr. 1956/88, comisă de o navă comunitară, primită fie de la o altă parte contractantă, fie de la inspectorii comunitari afectați programului, Comisia, în cooperare cu statul membru sub pavilionul căruia se află nava, asigură inspecția navei în termen de șaptezeci și două de ore de către un inspector legal autorizat.

(3) Comisia și statul membru sub pavilionul căruia se află nava cooperează pentru a determina, în cel mai scurt timp, dacă inspecția vizată la alineatul (2) va fi efectuată de către un inspector comunitar afectat programului sau de către un inspector desemnat de autoritățile competente ale statului membru sub pavilionul căruia se află nava.

(4) Inspectorul legal autorizat urcă la bordul navei de pescuit și examinează elementele constitutive ale prezumtivei infracțiuni grave, constatate de inspectorul NAFO, apoi transmite imediat autorității competente a statului membru sub pavilionul căruia se află nava și Comisiei rezultatele examinării efectuate.

(5) În urma notificării rezultatelor și dacă prezumtiva infracțiune este gravă, conform definiției infracțiunilor enumerate la punctul 9 din anexa la Regulamentul (CEE) nr. 1956/88, autoritatea competentă a statului sub pavilionul căruia se află nava, atunci când situația justifică acest lucru, în termen de douăzeci și patru de ore, ordonă ea însăși sau abilitează inspectorul legal autorizat să ordone navei să se îndrepte spre un port desemnat conform punctului 10 (ii) din anexa la Regulamentul (CEE) nr. 1956/88.

Termenul prevăzut la primul paragraf poate fi prelungit de Comisie în urma cererii unui stat membru adresate Comisiei, fără însă a depăși șaptezeci și două de ore.

În caz de schimbare a rutei, inspectorul legal autorizat ia toate măsurile necesare pentru a asigura securitatea și perenitatea elementelor probatorii, inclusiv, dacă este cazul, sigilarea calei navei în vederea unei inspecții ulterioare la cheu.

(6) În momentul sosirii în portul de destinație după schimbarea rutei, nava incriminată este supusă unei inspecții riguroase efectuate sub autoritatea statului membru sub pavilonul căruia se află nava și eventual în prezența unui inspector NAFO al oricărei alte părți contractante doritoare să ia parte la inspecție. Statul membru sub pavilionul căruia se află nava informează imediat Comisia în legătură cu rezultatele inspecției riguroase, utilizând formularul cuprins în anexa I la prezentul regulament, precum și cu măsurile pe care le adoptă ca urmare a infracțiunii.

(7) Dacă nu ordonă schimbarea rutei spre un port conform punctului 10 (ii) din anexa la Regulamentul (CEE) nr. 1956/88, autoritatea competentă a statului sub pavilionul căruia se află nava informează imediat Comisia în legătură cu motivele deciziei sale. Comisia comunică în timp util secretariatului executiv al NAFO decizia și motivația acesteia.

Articolul 4b

(1) Atunci când presupun că o navă de pescuit aflată sub pavilionul unei părți contractante a comis una dintre infracțiunile grave enumerate la punctul 9 din anexa la Regulamentul (CEE) nr. 1956/88, inspectorii comunitari informează în termen de douăzeci și patru de ore autoritățile competente ale statului sub pavilionul căruia se află nava, precum și secretariatul executiv al NAFO, comunicându-le elementele pe baza cărora inspectorii comunitari incriminează nava de o prezumtivă infracțiune gravă. Comisia trimite statelor membre un exemplar din notificarea adresată secretariatului executiv al NAFO.

(2) Comisia decide, cu acordul părții contractante de care aparține nava, dacă un inspector comunitar rămâne la bord în timp ce nava își schimbă ruta. De asemenea, Comisia decide dacă un inspector comunitar va fi prezent la inspecția riguroasă a navei incriminate, efectuată în port.

▼B

Articolul 5

(1) Atunci când este înștiințată de către o altă parte contractantă în legătură cu unele diferențe între capturile înregistrate de o navă comunitară și estimarea efectuată de inspector, Comisia informează statul sub al cărui pavilion se află nava. De asemenea, Comisia informează toate navele de inspecție afectate programului de către Comunitate care se află în zona de reglementare; dacă este posibil, inspectorul comunitar va urca la bordul navei de pescuit. Autoritățile competente ale statului sub al cărui pavilion se află nava sprijină Comisia printr-o cooperare deplină cu inspectorul, pentru a garanta că dovada este pregătită și păstrată într-o formă care să faciliteze acțiunea administrativă sau judecătorească și vor efectua orice anchetă suplimentară necesară pentru a permite Comisiei să stabilească măsurile complementare corespunzătoare.

(2) În caz de diferență între capturile înregistrate de o navă comunitară și estimarea efectuată de inspectorul comunitar, Comisia informează statul sub al cărui pavilion se află nava, care trebuie să coopereze cu Comisia pentru a garanta că dovada este pregătită și păstrată într-o formă de natură să faciliteze o acțiune administrativă sau judecătorească și să efectueze orice anchetă suplimentară necesară pentru a permite Comisiei să stabilească măsurile complementare corespunzătoare.

Articolul 6

Comisia comunică în cel mai scurt timp statelor sub pavilionul cărora se află navele inspectate rapoartele în original ale inspecțiilor în legătură cu navele comunitare care nu fac referire la nici o infracțiune prezumtivă și nici o diferență între capturile înregistrate și estimările efectuate de inspectorii comunitari și care i-au fost transmise de inspectorii comunitari sau de orice altă parte contractantă.

Articolul 7

Comisia transmite în cel mai scurt timp autorităților competente ale părții contractante copiile rapoartelor întocmite de inspectorii comunitari în legătură cu navele altei părți contractante și infracțiunile prezumtive sau diferențele dintre capturile înregistrate și estimările efectuate de inspectori, cu documente doveditoare (inclusiv un set de fotografii).

Articolul 8

Comisia transmite secretariatului executiv al NAFO câte un exemplar din fiecare raport de inspecție întocmit de inspectorii comunitari.

Articolul 9

▼M1

Fiecare stat membru comunică Comisiei, până la data de 25 ianuarie a fiecărui an, pentru perioada 1 iulie–31 decembrie, și până la data de 25 august a fiecărui an, pentru perioada 1 ianuarie-30 iunie, informațiile solicitate conform punctelor 1 și 2 din acest articol, conform modelului din anexa II, precum și informațiile solicitate conform punctului 3 din acest articol, conform modelului din anexa III:

▼B

1. rezultatele acțiunii desfășurate în cazul infracțiunilor prezumtive comise de propriile nave; infracțiunile vor fi enumerate anual până când se ia o decizie finală, iar orice sancțiune aplicată va face obiectul unei descrieri în termeni specifici;

2. toate diferențele semnificative între capturile consemnate în jurnalul de bord al navelor și estimările capturilor la bordul navelor efectuate de către inspectori, cu indicarea tuturor acțiunilor complementare întreprinse. Diferența este considerată semnificativă atunci când estimarea efectuată de către inspector diferă de capturile înregistrate în jurnalul de bord cu cel puțin 20 %;

▼M1

3. orice diferență importantă între poziția navei de pescuit comunitare consemnată în „NAFO report” și poziția efectivă stabilită cu ocazia inspectării navei.

Articolul 9a

Comunicările între autoritățile competente ale statelor membre și Comisie se efectuează prin intermediul autorităților competente ale căror coordonate sunt menționate în anexa IV.

▼B

Articolul 10

Prezentul regulament intră în vigoare în a treia zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre.

▼M1









ANEXA I

ORGANIZAȚIA DE PESCUIT ÎN ATLANTICUL DE NORD-VEST

Informații privind inspecția









ANEXA II

ORGANIZAȚIA DE PESCUIT ÎN ATLANTICUL DE NORD-VEST

Date privind diferența de înregistrare a capturilor și/sau infracțiunile aparente









ANEXA III

ORGANIZAȚIA DE PESCUIT ÎN ATLANTICUL DE NORD-VEST

Date privind diferența de poziție între „NAFO Report” și raportul de inspecție









ANEXA IV

COORDONATELE AUTORITĂȚILOR COMPETENTE

GERMANIA







Denumirea BUNDESANSTALT FÜR LANDWIRTSCHAFT UND ERNÄHRUNG Adresa Palmaille 9 D-22767 Hamburg Telefon (49 40) 389 05-173 Fax: (49 40) 389 05-128 Telex 0214 763 E-mail: — Ore și zile lucrătoare de luni până joi, între orele 7 și 16 vineri, între orele 7 și 14

DANEMARCA







Denumirea FISKERIDIREKTORATET Adresa Stormgade 2 DK-1470 København K. Telefon (45) 33 96 36 09 Fax: (45) 33 93 39 00 Telex 16144 fm dk E-mail: — Ore și zile lucrătoare 24 de ore din 24

SPANIA







Denumirea DIRECCIÓN GENERAL DE RECURSOS PESQUEROS Adresa Calle Ortega y Gasset, 57 E-28006 Madrid Telefon (34 1) 402 50 00 Fax: (34 1) 402 02 12 Telex — E-mail: — Ore și zile lucrătoare de luni până vineri, între orele 8 și 15

PORTUGALIA







Denumirea INSPECÇÃO-GENERAL DAS PESCAS Adresa Ed. Vasco da Gama Alcântara-Mar P-1350 Lisboa Telefon (351 1) 391 35 81/52 Fax: (351 1) 397 91 93 Telex 60339 SEPGC P E-mail: — Ore și zile lucrătoare de luni până vineri, între orele 9 și 13 14 și 18.30

REGATUL UNIT







Denumirea MINISTRY OF AGRICULTURE, FISHERIES AND FOOD Adresa Nobel House 17 Smith Square UK-London SW1P 3JR Telefon (44 171) 270 89 60 Fax: (44 171) 270 81 25 Telex 88 93 51 fish lw g E-mail: — Ore și zile lucrătoare 24 de ore din 24

COMISIA EUROPEANĂ







Denumirea DIRECTION GÉNÉRALE DE LA PÊCHE Adresa Rue Joseph II 99 B-1049 Bruxelles Telefon (32 2) 299 11 11 Fax: (32 2) 296 23 38 Telex 24189 fiseu b E-mail: telecom@dgl4.cec.be X 400 S = TELECOM; O = DG14; P = CEC; A = RTT; C = BE Ore și zile lucrătoare de luni până vineri, 24 de ore din 24